તો પછી મારે આ પ્રોબ્લેમનો એવડો મોટો હાઉ શું કરવા ઊભો કરવો ? જીવન-મરણ વચ્ચે એક વાળ જેટલું અંતર રાખવાવાળા આ માણસ જેવું જોખમ તો મેં ક્યારેય લીધું નથી. એ તો ઠીક, પણ આ માણસ પોતાના જીવને આટલું જોખમમાં શું કરવા મૂકી રહ્યો છે ? મહિનાના બે-ત્રણ હજાર રૂપિયા મળે એટલા માટે, એમાંથી એણે એના જીવનનો ગુજારો કરવાનો હતો, એના કુટુંબનું ભરણપોષણ કરવાનું હતું. અચાનક મને મારી જ શરમ થઈ આવી. અતિશય શરમ ! જીવ ટૂંકાવી દેવાથી મારી સમસ્યાનો ઉકેલ થોડો આવવાનો હતો ? ઊલટાનું એનાથી તો મારાં કુટુંબીઓ માટે વધુ ગૂંચવાડાભરી સમસ્યાઓ ઊભી થાત ને ?